钦定古今图书集成/理学汇编/学行典/第055卷 > 李延平集 > 《答问》
## 钦定古今图书集成/理学汇编/学行典/第055卷 > 李延平集 > 《答问》

问熹昨妄谓仁之一字，乃人之所以为人而异乎禽
兽者，先生不以为然。熹因以先生之言，思之而得其
说，复求正于左右。熹窃谓天地生万物，本乎一源，人
与禽兽、草木之生，莫不具有此理，其一体之中，即无
丝毫欠剩，其一气之运，亦无顷刻停息，所谓仁也。但
气有清浊，故禀有偏正。惟人得其正，故能知其本，具
此理而存之，而见其为仁。物得其偏，故虽具此理而
不自知，而无以见其为仁。然则仁之为仁，人与物不
得不同；知仁之为仁而存之人与物不得不异。　“仁”
字“心”字，亦须略有分别始得。记得李先生说，《孟子》言
“仁，人心也”，不是将心训“仁”字。此说最有味，试思之。